कार्मिक, लोक शिकायत एवं पेंशन मंत्रालय
केंद्रीय मंत्री डॉ. जितेंद्र सिंह ने प्रशासनिक सुधार और लोक शिकायत विभाग , सरदार पटेल भवन, नई दिल्ली में अनुपयोगी हो चुके सरकारी प्रपत्रों  के निपटान और सरकार में रुके हुए कार्यों  को कम करने सहित स्वच्छता पर ध्यान देने के साथ ही विशेष स्वच्छता अभियान 2.0 की शुरुआत की
2 अक्टूबर से 31 अक्टूबर, 2022 तक के इस विशेष अभियान का उद्देश्य लोक शिकायतों, संसद सदस्यों, राज्य सरकारों के सन्दर्भों, अंतर-मंत्रालयी परामर्श एवं संसदीय आश्वासनों का समय पर और प्रभावी निपटान तथा समाधान सुनिश्चित करना और स्क्रैप का निपटान करना है
डॉ. जितेंद्र सिंह के अनुसार विशेष अभियान 2.0 के लिए मंत्रालयों / विभागों में देश के विभिन्न क्षेत्रों और सुदूरवर्ती स्थानों सहित 67,000 से अधिक स्थानों  की पहचान की गई है
इस अभियान के दौरान लगभग 21 लाख भौतिक फाइलों और 3 लाख ई-फाइलों की समीक्षा की जानी है; समीक्षा के लिए पहली बार ई-फाइलें शामिल की गई हैं
प्रधानमंत्री मोदी के निर्देश पर क्षेत्रीय / बाहरी कार्यालयों पर अधिक ध्यान केंद्रित करने के लिए विशेष अभियान 2.0 के कार्यक्षेत्र और आदेशों का विस्तार किया गया है : डॉ. जितेंद्र सिंह
केंद्रीय विज्ञान और प्रौद्योगिकी राज्य मंत्री एवं पृथ्वी विज्ञान राज्य मंत्री , प्रधानमंत्री कार्यालय, कार्मिक, लोक शिकायत, पेंशन, परमाणु ऊर्जा और अंतरिक्ष राज्य मंत्री डॉ. जितेंद्र सिंह ने आज विशेष स्वच्छता अभियान 2.0 की शुरुआत की है, जिसमें प्रशासनिक सुधार और लोक शिकायत विभाग , सरदार पटेल भवन,नई दिल्ली में अनुपयोगी हो चुकी सभी प्रकार की सामग्री  के निपटान और सरकार में रुके हुए कार्यों  को को कम करने सहित स्वच्छता पर ध्यान दिया गया।
डॉ. जितेंद्र सिंह ने प्रशासनिक सुधार और लोक शिकायत विभाग  के ई- अपशिष्ट  का निपटान करके अभियान की शुरुआत की और इसके बाद कार्यालय का निरीक्षण किया तथा प्रशसनिक सुधार आयोग  डिवीजन में पहली फाइल की कतरन बनवाकर  एवं विभाग के दो अवर सचिवों को बांस से बनी अपशिष्ट पेपर बास्केट रखने को दी। तत्पश्चात, मंत्री महोदय ने आईई एंड सी डिवीजन द्वारा ई-ऑफिस में पहली फाइल को बंद कर दिया और पुस्तकालय को श्रेणी- III प्रमाण पत्र प्रदान किया।
इस अवसर पर डॉ. जितेंद्र सिंह ने कहा कि 02 अक्टूबर से 31 अक्टूबर, 2022 तक "बापू जयंती" पर शुरू किए गए विशेष अभियान का उद्देश्य लोक शिकायतों, संसद सदस्यों, राज्य सरकारों के संदभों, अंतर-मंत्रालयी परामर्श और संसदीय आश्वासनों का समय पर और प्रभावी समाधान एवं अनुपयोगी हो चुके सरकारी प्रपत्रों  का निपटान सुनिश्चित करना है।
15 अगस्त 2014 को लाल किले की प्राचीर से प्रधानमंत्री नरेन्द्र मोदी के पहले भाषण का उल्लेख करते हुए, जिसमें उन्होंने 2 अक्टूबर, 2014 से स्वच्छ भारत मिशन शुरू करने की घोषणा की थी, डॉ. जितेंद्र सिंह ने कहा कि यह मिशन एक जन-आंदोलन बन गया है और इसे आजादी के बाद सबसे बड़े सामाजिक सुधार आंदोलन के रूप में डब किया गया है। उन्होंने कहा कि इसने सरकार के उस मन्तव्य को भी प्रदर्शित किया कि वह मिशन मोड में आम आदमी के सामने आने वाले मूलभूत मुद्दों को संबोधित करेगी।
डॉ. जितेंद्र सिंह ने कहा कि अब तक भारत सरकार के मंत्रालयों / विभागों द्वारा स्वच्छता अभियान चलाने के लिए 67,000 से अधिक स्थलों  की पहचान की जा चुकी है। उक्त अभियान के दौरान लगभग 21 लाख भौतिक फाइलों और 3 लाख ई-फाइलों की समीक्षा की जानी है। इस वर्ष पहली बार यह अभियान ई-फाइलों और उनकी समीक्षा पर भी ध्यान केंद्रित करेगाI
डॉ. जितेंद्र सिंह ने कहा कि महीने भर चलने वाले विशेष अभियान 2.0 दौरान 1.5 लाख से अधिक डाकघरों, विदेश स्थित दूतावासों  / पदस्थ स्थानों , रेलवे स्टेशनों और मिशन मोड में अन्य सार्वजनिक कार्यालयों को शामिल किए जाने की उम्मीद है। विशेष अभियान के पोर्टल के संबंध में नोडल अधिकारियों का प्रशिक्षण डीएआरपीजी द्वारा पहले ही आयोजित किया जा चुका है।
कार्मिक एवं प्रशिक्षण विभाग  की सचिव श्रीमती राधा चौहान, प्रशासनिक सुधार और लोक शिकायत विभाग  के सचिव श्री वी. श्रीनिवास, विज्ञान प्रौद्योगिकी विभाग के डॉ. एस. चंद्रशेखर, पृथ्वी विज्ञान विभाग के सचिव डॉ. एम. रविचंद्रन, जैव प्रौद्योगिकी विभाग के सचिव डॉ. राजेश एस गोखले, वैज्ञानिक और औद्योगिक अनुसंधान विभाग  में सचिव डॉ. एन कलैसेल्वी, परमाणु ऊर्जा विभाग के सचिव श्री के एन व्यास, अंतरिक्ष विभाग के सचिव श्री एस सोमनाथ इस उद्घाटन समारोह में शामिल हुए।
विशेष स्वच्छता कार्यक्रम को संबोधित करते हुए डॉ. जितेंद्र सिंह ने कहा कि प्रधानमंत्री मोदी के निर्देशानुसार, विशेष अभियान 2.0 के कार्यक्षेत्र और जनादेश का विस्तार किया गया है तथा यह अब मंत्रालयों / विभागों के अलावा संलग्न / अधीनस्थ कार्यालयों एवं भारत सरकार के स्वायत्त निकायों सहित क्षेत्रीय  / बाहरी कार्यालयों पर अधिक ध्यान केंद्रित करेगा। प्रशासनिक सुधार और लोक शिकायत विभाग  इस विशेष अभियान 2.0 के कार्यान्वयन की निगरानी करेगा।
डॉ. जितेंद्र सिंह ने पेंशन विभाग के नियमों को आसान बनाने के लिए परिपत्र जारी करने के अलावा इस अवसर पर विशेष अभियान 2.0 दिशानिर्देश पुस्तिका और अगस्त प्रगति रिपोर्ट का भी विमोचन किया।
इसके बाद डॉ. जितेंद्र सिंह ने रुके हुए कार्यों  की सभी विभिन्न श्रेणियों जैसे सांसदों , प्रधानमंत्री कार्यालय , मन्त्रिमंडल  के संदर्भ, राज्य सरकारों के संदर्भ, लोक शिकायत, नियमों/प्रक्रियाओं को आसान बनाना इत्यादि की समीक्षा के लिए ली गई फाइलों तथा चिन्हित स्वच्छता अभियान स्थलों  की समीक्षा की।
विशेष अभियान 2.0 का प्रारंभिक चरण 14.9.2022 को सिविल सेवा अधिकारी संस्थान , चाणक्यपुरी में डॉ. जितेंद्र सिंह द्वारा विशेष अभियान 2.0 पोर्टल- www.pgportal.govlin/scdpm22 के शुभारंभ के साथ शुरू हुआ था, जिसमें सभी मंत्रालयों / विभागों के नोडल अधिकारियों ने भाग लिया था।
डॉ. जितेंद्र सिंह ने याद किया कि अक्टूबर, 2021 में शुरू किए गए विशेष अभियान के पहले चरण के दौरान, कार्यालयों में लगभग 12 लाख वर्ग फुट जगह को उत्पादक उपयोग के लिए मुक्त कराया गया था और अनुपयोगी हो चुकी सभी प्रकार की सामग्री  के निपटान से 62 करोड़ रूपये अर्जित किए गए थे।
केंद्रीय सचिव, डीएआरपीजी, वी. श्रीनिवास ने अपने सम्बोधन में कहा कि प्रशासनिक सुधार और लोक शिकायत विभाग  ने सोशल मीडिया पोस्ट के लिए हैशटैग # विशेष अभियान 2.0 बनाया है। विशेष अभियान के सभी नोडल अधिकारियों से अनुरोध किया गया था कि वे अपने सोशल मीडिया पोस्ट में टैग का उपयोग करें और ट्विटर पर DARPG @DARPG_GOI तथा फेसबुक  पर @DARPGIndia को टैग करें।